Kisah Masam Manis
Biar rakat matan halus, bubuhan Palui, Garbus wan Tulamak rancak jua bahualan lawan basaing. Cuntuhnya wayah ada bibinian bungas hanyar badiam di kampungnya maka bubuhannya bataruh siapa nang kawa mandapatakan. Imbah lucung samunyaan tatinggal bubuhannya tatawaan. Tapi rancak jua bubuhan Garbus wan Tulamak tapakalah ulih Palui.
Nangkaya itu jua sual gawian, Palui rancak parajakian banar. Sadikit haja Palui bagarak banyak tu pang bakulih rajaki. Makanya bubuhan kakawalannya itu handak banar mangalahakan si Palui.
“Imbah hari raya ini napa pulang gawian ikam Lui?” ujar Garbus.
“Gawianku kaya biasa jua, mamanfaatkan paluang nang ada. Apalagi wayahini musim rambutan. Bubuhan ikam pang bajualan napa?” ujar Palui.
“Kami manuruti ikam umpat jua bajualan buah-buahan,” sahut Tulamak wan Garbus.
“Buah napa Bus?” ujar Palui.
” Kaina kita batamuan haja di pasar,” sahut Garbus.
Wayah hari pasar rami urang bajualan buah. Ada nang bajual sumangka, tiwadak, rambutan, ramania. Bubuhan Garbus wan Tulamak bajualan asam pancukan, maampar dagangannya bahadapan wan dagangan Palui.
“Ayu rambutan manis, manis … rambutan sibatuk, garuda, antalagi. Manis, manis … bulih dicuba, bisa dirasani,” ujar Palui kukuriak manawarakan rambutannya. Wayah urang banyak mamaraki Palui handak manukari rambutannya maka kadangaranlah Garbus wan Tulamak bakuriak:
“Asam, asam, asam …,” ujar Garbus.
“Rambutan manis, rambutan manis …,” ujar Palui.
“Asam, asam …,” sahut Tulamak di subalahnya.
Mandangar kuriakan rambutan manis, manis lalu ada nang manyahut asam, asam … maka urang nang handak mancubai rambutan jualan Palui tapaksa kada jadi.
Bubuhannya takutan kalu tatukar rambutan masam.
“Rambutan manis, manis …,” ujar Palui.
“Asam, asam …,” ujar Tulamak di subarangnya.
“Bah, bubuhan ikam talanjur banar Bus ai mamadahakan rambutanku masam,” ujar Palui maniwas kakawalannya.
“Kami bujur harus Lui ai, kadada bamaksud manyaingi ikam apalagi mamadahakan masam. Kami manawarakan jualan kami jua yaitu buah asam pancukan,” ujar Tulamak manunjuk kajualannya.
“Aku tahu, bubuhan ikam handak manyaingi jualanku,” ujar Palui gagarunum sambil mambuati rambutannya ka dalam kampil lalu bapindah wadah bajualan.
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn